
Okresný súd Stará Ľubovňa 8T/37/2025 8525010214 22. 09. 2025 Mgr. Vladimír Gurka ECLI:SK:OSSL:2025:8525010214.1
ROZSUDOK V MENE SLOVENSKEJ REPUBLIKY Okresný súd Stará Ľubovňa samosudcom Mgr. Vladimírom Gurkom, na verejnom zasadnutí dňa 22. septembra 2025 v Starej Ľubovni v trestnej veci proti obv. A. B. a spol. pre zločin ublíženia na zdraví podľa § 155 ods. 1 Trestného zákona spáchaný formou spolupáchateľstva podľa § 20 Trestného zákona a iné, takto rozhodol: Súd podľa § 334 ods. 4 Trestného poriadku schvaľuje dohodu o vine a treste uzavretú dňa 22.8.2025 pod sp. zn. Pv 3/24/7710 na Okresnej prokuratúre Stará Ľubovňa a potvrdzuje, že Obvinení: 1. A. B., nar. XX.X.XXXX v C. D., trvale bytom E. XXX/XX, C. D., 2. ml. F. G., nar. XX.X.XXXX v C. D., trvale bytom H. XXXX/XX, C. D., 3. ml. I. B., nar. XX.XX.XXXX v C. D., trvale bytom E. XXX/XX, C. D., t.č. vo výkone väzby v ÚVV a ÚVTOS Prešov v inej veci, sú
v i n n í , že
- dňa 31.12.2023 v čase okolo 22:30 hod. sa prechádzali po chodníku okolo supermarketu Coop Jednota na Letnej ulici č. 9 v meste Stará Ľubovňa, pričom všetci traja boli pod vplyvom alkoholu a omamných látok, kde po tom, čo stretli poškodeného J. A., nar XX.X.XXXX, trv. bytom J. XXXX/XX, C. D., A. B. s ml. F. G. fyzicky napadli poškodeného J. A., a to tak, že po tom, čo poškodený J. A. chytil obvineného ml. F. G. za rameno, obvinený A. B. päsťou pravej ruky dvakrát udrel poškodeného do oblasti tváre, potom ml. F. G. chytil rukami poškodeného J. A. za jeho predlaktia, následne spadli na zem, na čo si ml. F. G. na poškodeného sadol a päsťou pravej ruky ho šesť až sedemkrát udrel do oblasti tváre a do oblasti oka, po čom poškodený J. A. ostal ležať na zemi a potom ho do chrbta jedenkrát pravou nohou s prednou častou topánky kopol A. B., kde týmto konaním spôsobili J. A. zlomeninu spodiny očnice s posunom úlomkov a s následným dvojitým videním, tržnú ranu v oblasti pravého obočia a horného viečka pravého oka, pomliaždenie nosa s krvácaním z nosa, pomliaždenie mäkkých tkanív hlavy v záhlaví a v oblasti čela a tváre obojstranne, pomliaždenie hrudnej steny vľavo, poúrazové vybočenie nosovej priehradky vpravo, následkom čoho mal poškodený J. A. sťažený obvyklý spôsob svojho života po dobu 8 týždňov, pričom obvinení spôsobili poškodenému J. A. zlomením spodiny očnice vpravo s posunom úlomkov aj trvalé následky v zmysle reziduálneho dvojitého binokulárneho videnia v určitých pohľadových smeroch, a to hore, hore doprava a hore doľava, - dňa 31.12.2023 v čase okolo 22.50 hod. prišli k multifunkčnému ihrisku pri Základnej škole nachádzajúcej sa na Komenského ulici č. 6 v meste Stará Ľubovňa, potom prešli na Okružnú ulicu v Starej Ľubovni, kde po tom čo stretli poškodeného H. K., nar. X.X.XXXX, trv. bytom L. XXX/XX, C. D., poškodeného ml. F. M., nar. X.XX.XXXX, trv. bytom L. XXXX/XXX, C. D., ml. H. N., nar. XX.X.XXXX, trv. bytom O. XXXX/XX, P. O., ml. H. K., nar. XX.XX.XXXX, trv. bytom L. XXX/XX, C. D. a ml. Q. F.,
nar. XX.X.XXXX, trv. bytom L. XXX/XX, C. D., ml. F. G. udrel päsťou ruky poškodeného H. K. do oblasti tváre, konkrétne na miesto k pravému uchu, následne sa poškodený H. K. otočil a v tom ho ml. F. G. udrel, H. K. sa začal brániť, v súvislosti s čím sa otočil aj ml. F. M., pričom ich chcel oddeliť, avšak ml. I. B. a A. B. na neho zaútočili, a to tak, že A. B. skočil po ml. F. M., pričom mu dal jednu ranu päsťou do hlavy, v súvislosti s čím sa ml. F. M. začal brániť a tiež ho udrel, následne sa pripojil ml. I. B., ktorý začal udierať ml. F. M. do hornej časti tela, ktorý od obvinených osôb dostal spolu najmenej päť úderov päsťou do oblasti hlavy, a tak poškodení H. K. a ml. F. M. sa spoločne s ostatnými mladistvými snažili z miesta odísť, až sa dostali na križovatku ulíc Zimná a Okružná, kde po tom, čo sa opäť dostali všetci obvinení do prítomnosti k poškodenému H. K., ml. F. M. a ostatným mladistvým, tak A. B. udrel päsťou ruky do oblasti tváre poškodeného H. K., ktorý sa začal na uvedený útok brániť a ml. F. G. spolu s ml. I. B. napadli päsťami poškodeného ml. F. M., ktorý sa na uvedený útok začal taktiež brániť, kde uvedeným konaním obvinení spôsobili poškodenému H. K. povrchové poranenia a odreniny, ktoré si nevyžiadali lekárske ošetrenie a ml. F. M. spôsobili pomliaždenie hlavy a hematóm pri ľavom oku, ktoré si vyžiadali jednorazové lekárske ošetrenie, teda obv. A. B. a ml. F. G. spoločným konaním inému úmyselne spôsobili ťažkú ujmu na zdraví, spoločným konaním sa dopustili výtržnosti tým, že fyzicky napadli iného na mieste verejnosti prístupnom a čin spáchali závažnejším spôsobom konania - na viacerých osobách a v prítomnosti skupiny osôb mladších ako osemnásť rokov, ml. I. B. spoločným konaním sa dopustil výtržnosti tým, že fyzicky napadol iného na mieste verejnosti prístupnom a čin spáchal závažnejším spôsobom konania – v prítomnosti skupiny osôb mladších ako osemnásť rokov, čím
spáchali
obv. A. B. a ml. F. G. zločin ublíženia na zdraví podľa §155 ods. 1 Trestného zákona spáchaný formou spolupáchateľstva podľa § 20 Trestného zákona, pokračovací prečin výtržníctva podľa § 364 ods. 1 písm. a), ods. 2 písm. b), písm. c) Trestného zákona s poukazom na § 138 písm. j) Trestného zákona spáchaný formou spolupáchateľstva podľa § 20 Trestného zákona, ml. I. B. prečin výtržníctva podľa § 364 ods. 1 písm. a), ods. 2 písm. c) Trestného zákona spáchaný formou spolupáchateľstva podľa § 20 Trestného zákona. Za
to
sa
odsudzujú :
Obvinený A. B. Podľa § 155 ods. 1 Trestného zákona, v spojení s § 39 ods. 4 Trestného zákona, za použitia § 38 ods. 2 Trestného zákona a § 41 ods. 2 Trestného zákona, na úhrnný trest odňatia slobody v trvaní 36 (tridsaťšesť) mesiacov. Podľa 51 ods. 1 Trestného zákona súd výkon uloženého trestu odňatia slobody obvinenému podmienečne odkladá a súčasne sa mu ukladá probačný dohľad. Podľa § 51 ods. 2 Trestného zákona súd určuje obvinenému skúšobnú dobu na 36 (tridsaťšesť) mesiacov.
Podľa § 51 ods. 3 písm. b) Trestného zákona súd ukladá obvinenému obmedzenie spočívajúce v zákaze požívania alkoholických nápojov a iných návykových látok v skúšobnej dobe. Podľa § 51 ods. 4 písm. k) Trestného zákona súd ukladá obvinenému povinnosť zamestnať sa v skúšobnej dobe alebo uchádzať sa preukázateľne o zamestnanie. Obvinený ml. F. G. Podľa § 155 ods. 1 Trestného zákona, § 117 ods. 1 Trestného zákona, za použitia § 38 ods. 2 Trestného zákona a § 41 ods. 2 Trestného zákona, na úhrnný trest odňatia slobody v trvaní 24 (dvadsaťštyri) mesiacov. Podľa 51 ods. 1 Trestného zákona v spojení s § 49 ods. 1 písm. a) Trestného zákona súd výkon uloženého trestu odňatia slobody obvinenému podmienečne odkladá a súčasne sa mu ukladá probačný dohľad. Podľa § 119 ods. 1 Trestného zákona súd určuje obvinenému skúšobnú dobu na 30 (tridsať) mesiacov. Podľa § 51 ods. 3 písm. b) Trestného zákona súd ukladá obvinenému obmedzenie spočívajúce v zákaze požívania alkoholických nápojov a iných návykových látok v skúšobnej dobe. Obvinený ml. I. B. Podľa § 364 ods. 2 Trestného zákona, § 117 ods. 1 Trestného zákona, za použitia § 38 ods. 2 Trestného zákona na trest odňatia slobody v trvaní 12 (dvanásť) mesiacov. Podľa 51 ods. 1 Trestného zákona v spojení s § 49 ods. 1 písm. a) Trestného zákona súd výkon uloženého trestu odňatia slobody obvinenému podmienečne odkladá a súčasne sa mu ukladá probačný dohľad. Podľa § 119 ods. 1 Trestného zákona súd určuje obvinenému skúšobnú dobu na 20 (dvadsať) mesiacov. Podľa § 51 ods. 3 písm. b) Trestného zákona súd ukladá obvinenému obmedzenie spočívajúce v zákaze požívania alkoholických nápojov a iných návykových látok v skúšobnej dobe. Podľa § 287 ods. 1 Trestného poriadku sa obvinený A. B. a ml. F. G. zaväzujú spoločne a nerozdielne k náhrade škody pre poškodenú Všeobecnú zdravotnú poisťovňu, a.s. so sídlom Panónska cesta 2, 851 04 Bratislava, IČO: 35 937 874 vo výške 6 091,25 eur (šesťtisícdeväťdesiatjeden eur a 25 centov). Podľa § 287 ods. 1 Trestného poriadku sa obvinený A. B. a ml. F. G. zaväzujú spoločne a nerozdielne k náhrade škody pre poškodeného J. A., nar. XX.X.XXXX, trvale bytom J. XXXX/XX, C. D. vo výške 15 322,00 Eur (pätnásťtisíctristodvadsaťdva eur). Podľa § 287 ods. 1 Trestného poriadku sa obvinený A. B., ml. F. G. a ml. I. B. zaväzujú spoločne a nerozdielne k náhrade škody pre poškodenú Všeobecnú zdravotnú poisťovňu, a.s. so sídlom Panónska cesta 2, 851 04 Bratislava, IČO: 35 937 874 vo výške 72,84 eur (sedemdesiatdva eur a osemdesiatštyri centov). Podľa § 288 ods. 1 Trestného poriadku sa poškodený J. A., nar. XX.X.XXXX, trvale bytom J. XXXX/XX, C. D. so zvyškom nároku na náhradu škody spôsobenú mu stratou príjmu, odkazuje na civilný proces. Podľa § 288 ods. 1 Trestného poriadku sa poškodená Sociálna poisťovňa, pobočka Stará Ľubovňa, Budovateľská 535/42, Stará Ľubovňa s nárokom na náhradu škody odkazuje na civilný proces. Podľa § 288 ods. 1 Trestného poriadku sa poškodený H. K., nar. X.X.XXXX, trvale bytom L. XXX/XX, C. D. s nárokom na náhradu škody odkazuje na civilný proces.
odôvodnenie: Dňa 22.8.2025 podal prokurátor Okresnej prokuratúry Stará Ľubovňa súdu návrh na schválenie dohody o vine a treste uzavretej v predmetnej trestnej veci dňa 22.8.2025 za účasti prokurátora, všetkých obvinených, obhajcu obvinených, zákonných zástupcov 2 mladistvých obvinených a zástupcu Úradu práce, sociálnych vecí a rodiny v Starej Ľubovni na Okresnej prokuratúre Stará Ľubovňa pod sp. zn. Pv 3/24/7710. Na verejnom zasadnutí, po prednesení návrhu dohody o vine a treste prokurátorom Okresnej prokuratúry Stará Ľubovňa, odpovedali obvinení po poučení o ich právach na všetky otázky, kladené im samosudcom podľa § 333 ods. 3 Trestného poriadku, „áno“. Okolnosti skutku a ich priebeh majú podklad vo vykonanom dokazovaní v prípravnom konaní, právnu kvalifikáciu skutku považuje súd za správnu, dohodu o vine a treste vyhodnotil ako primeranú a spravodlivú, preto ju postupom podľa § 334 ods. 4 Trestného poriadku schválil a potvrdil rozsudkom tak, ako je uvedené vo výrokovej časti tohto rozhodnutia. K nároku o náhrade škody súd poznamenáva, že sa stotožnil s tým, že obvinení boli zaviazaní na náhradu škody, ktorá bola v čase konania dohody o vine a treste ustálená a preukázaná a so zvyšnými nárokmi poškodených, ktoré buď neboli dostatočne a presne vyčíslené do skončenia vyšetrovania alebo neboli preukázané alebo dokazovanie o nich by presiahlo potreby trestného stíhania, boli jednotliví poškodení odkázaní na civilný proces. Poučenie: Proti tomuto rozsudku nie je prípustné odvolanie, ani dovolanie, okrem dovolania podľa § 371 ods. 1 písm. c) alebo § 371 ods. 2 druhá veta Trestného poriadku. Rozsudok nadobudol právoplatnosť jeho vyhlásením.

Zdroj: KAUZIS.SK – https://www.kauzis.sk/judikatura/r/ECLI:SK:OSSL:2025:8525010214.1 (dáta aktuálne k 12. 11. 2026). Záväzné je znenie zverejnené súdom.




